आप सोचेंगे यह जहर है या नहीं? उसे चखेंगे और मौत हो जाएगी
BJP Vs Congress; Jairam Ramesh Attacks On PM Narendra Modi Over His Remark Regarding Congress Party. प्रधानमंत्री नरेंद्र मोदी के 'कांग्रेस का मतलब झूठी गारंटी' वाले बयान पर कांग्रेस नेता जयराम रमेश ने प्रतिक्रिया दी है। उन्होंने कहा कि पीएम ने यह टिप्पणी निराशा और हताशा में की है
कांग्रेस अध्यक्ष मल्लिकार्जुन खड़गे ने प्रधानमंत्री नरेंद्र मोदी को जहरीला सांप कहा है। कर्नाटक के कलबुर्गी में गुरुवार काे चुनावी सभा को संबोधित करते हुए खड़गे ने कहा- PM मोदी जहरीले सांप की तरह हैं। आप सोच सकते हैं कि यह जहर है या नहीं, लेकिन यदि आप उसे चखेंगे, तो आपकी मौत हो जाएगी।
इसके बाद रोन में हुई सभा में खड़गे ने कहा कि भ्रष्ट भाजपा सरकार राज्य को लूट रही है। यहां हर काम के लिए 40% कमीशन वसूला जाता है। भाजपा की सरकार उन लोगों को देश से भगाने में मदद करती है, जिन पर घोटालों का आरोप लगा होता है। पीएम खुद भ्रष्ट लोगों को बचाने में लगे हैं।
विवाद बढ़ा तो पहले सफाई दी, फिर खेद जताया
बयान पर विवाद होने के बाद खड़गे ने पहले सफाई देते हुए कहा- कि मैंने यह उनके (PM मोदी) बारे में नहीं कहा है। मैं कहना चाह रहा था कि उनकी विचारधारा सांप की तरह है, जिसे चाटने की कोशिश करेंगे तो मौत होनी तय है। बाद में उन्होंने कहा- अगर मेरे बयान से किसी को ठेस पहुंची हो, किसी को दुख पहुंचा हो तो मैं उसके लिए खासतौर पर खेद व्यक्त करूंगा।
PM ने कहा था- कांग्रेस का मतलब है झूठी गारंटी
इससे पहले, PM ने आज कर्नाटक के 50 लाख बीजेपी कार्यकर्ताओं को वर्चुअल माध्यम से संबोधित करते हुए कांग्रेस पर चुनावी वादे पूरे न करने का आरोप लगाया। उन्होंने कहा कि कांग्रेस का मतलब है झूठी गारंटी, कांग्रेस का मतलब है भ्रष्टाचार की गारंटी। इसके जवाब में खड़गे ने पूछा कि क्या पीएम मोदी के पास यह साबित करने के लिए कोई डेटा है कि कांग्रेस के वादे पूरे नहीं हुए।
कर्नाटक सीएम बोले- खड़गे के मन में जहर
कर्नाटक के मुख्यमंत्री बसवराज बोम्मई ने कहा कि खड़गे के मन में जहर है। यह पीएम मोदी और बीजेपी के प्रति पूर्वाग्रह से ग्रसित दिमाग है। यह सोच हताशा के कारण आती है क्योंकि वे पीएम से राजनीतिक रूप से लड़ने में असमर्थ है।
स्मृति ईरानी बोलीं- ये विष गांधी खानदान का है
केंद्रीय मंत्री स्मृति ईरानी ने कहा कि ये शब्द भले ही खड़गे जी के हो लेकिन ये आस्था, ये विष गांधी खानदान का है जो उगला जा रहा है। ये पहली बार नहीं है कि प्रधानमंत्री मोदी पर कांग्रेस के किसी नेता ने अभद्र टिप्पणी की हो। ऐसी टिप्पणी से उन्होंने ये सुनिश्चित कर दिया है कि कर्नाटक चुनाव में कांग्रेस की हार पक्की है।
भाजपा बोली- कांग्रेस गर्त में उतरती जा रही
बीजेपी IT सेल के हेड अमित मालवीय ने खड़गे के बयान का वीडियो ट्वीट करते हुए लिखा कि इससे कांग्रेस की हताशा दिख रही है। कांग्रेस अध्यक्ष ने पीएम मोदी को जहरीला सांप कहा है। कांग्रेस लगातार गर्त में उतरती जा रही है। इस हताशा से पता चलता है कि कांग्रेस कर्नाटक में जमीन खो रही है।
खड़गे को कोई कांग्रेस अध्यक्ष नहीं मानता: अनुराग ठाकुर
केंद्रीय मंत्री अनुराग ठाकुर ने कहा कि कांग्रेस ने मल्लिकार्जुन खड़गे को पार्टी अध्यक्ष बनाया, लेकिन कोई भी उन्हें अध्यक्ष नहीं मानता। इसीलिए उन्होंने ऐसा बयान देने के बारे में सोचा। पीएम मोदी को लेकर दिया गया खड़गे का बयान सोनिया गांधी के बयान से भी बदतर है। बता दें कि 2007 के गुजरात विधानसभा चुनाव के दौरान सोनिया गांधी ने पीएम मोदी को मौत का सौदागर कहा था।
राजनीतिक आकाओं को खुश करना चाहते हैं खड़गे: धर्मेंद्र प्रधान 
केंद्रीय शिक्षा मंत्री धर्मेंद्र प्रधान ने पीएम मोदी को लेकर खड़गे के बयान के आलोचना की है। उन्होंने कहा कि कांग्रेस अध्यक्ष ने अपने राजनीतिक आकाओं को खुश करने के लिए ऐसे शब्दों का इस्तेमाल किया।
पीएम ने निराशा में की अपमानजनक टिप्पणी: जयराम
वहीं, कांग्रेस नेता जयराम रमेश ने ट्वीट कर कहा कि 10 मई को कर्नाटक की जनता बीजेपी के 40% कमीशन वाली सरकार को खत्म करने की गारंटी देगी। राज्य में कांग्रेस की गारंटी लागू की जाएगी, जैसे हमने राजस्थान, छत्तीसगढ़ और हिमाचल प्रदेश में की है।
पीएम मोदी के बयान पर जयराम रमेश ने कहा कि पीएम ने यह टिप्पणी निराशा और हताशा में की है। जयराम ने लिखा कि गृह मंत्री अमित शाह और यूपी के सीएम योगी के बाद अब पीएम मोदी निराशा की वजह से अपमानजनक टिप्पणी कर रहे हैं। जयराम की प्रतिक्रिया पीएम की टिप्पणी के कुछ ही घंटों बाद आई है।
जयराम रमेश ने कहा- राजस्थान में कांग्रेस ने पुरानी पेंशन योजना, 125 दिन का काम, स्वास्थ्य का अधिकार और चिरंजीवी योजना लागू की। हमारी पार्टी ने छत्तीसगढ़ में किसानों की कर्ज माफी, राजीव गांधी किसान न्याय योजना और पुरानी पेंशन योजना को पूरा किया। हमने 2013 में सरकार बनाई थी और 2018 तक सत्ता में थे। हमारे लगभग 100% वादे पूरे किए गए हैं।
इस साल 8 बार कर्नाटक का दौरा कर चुके हैं PM
इस साल PM मोदी चुनाव प्रचार से पहले कर्नाटक का आठ बार दौरा कर चुके हैं। आखिरी बार उन्होंने 9 अप्रैल को यहां का दौरा किया था। उससे पहले वह 25 मार्च को BJP की राज्यव्यापी 'विजय संकल्प यात्रा' के समापन के मौके पर कर्नाटक के दावणगेरे पहुंचे थे और एक रोड शो के बाद जनसभा को संबोधित किया था।
इससे जुड़ी अन्य खबरें भी पढ़ें...
PM की कर्नाटक के 50 लाख BJP कार्यकर्ताओं से बातचीत:लोगों का दिल जीत लिया, तो बूथ भी जीत लेंगे
प्रधानमंत्री नरेन्द्र मोदी ने कर्नाटक में भाजपा के 50 लाख कार्यकर्ताओं से वर्चुअल बात की। PM ने कहा कि अगर कार्यकर्ता लोगों से भाजपा को वोट देने की अपील करेंगे, तो लोग आशीर्वाद जरूर देंगे। बूथ जीतने की शुरुआत तब होती है जब कार्यकर्ता बूथ से जुड़े परिवारों को जीत लेता है, उनके दिल को जीत लेता है। पढ़ें पूरी खबर...